Alexander, episcopus, servus servorum Dei, dilectis filiis Araldo, abbati monasterii sancti Benedicti super Ligerim ejusque fratribus salutem et apostolicam benedictionem. Justis petencium desideriis dignum est nos facilem prebere consensum, et vota que a rationis tramite non discordant effectu sunt prosequente complenda. Eapropter, dilecti in Domino filii, vestris justis postulationibus grato concurrentes assensu, concordiam que inter vos et venerabilem fratrem nostrum Hugonem, archiepiscopum Senonensem, super representatione sacerdotum in ecclesia de Lorriaco et aliis quibusdam conventionibus de assensu utriusque partis rationabiliter factam, sicut in ejusdem archiepiscopi scripto authentico inde facto noscitur contineri, vobis et per vos monasterio vestro auctoritate apostolica confirmamus et presentis scripti patrocimo communimus, statuentes ut prior vester qui apud Lorriacum pro tempore fuerit, oblationes et obventiones que vos in ecclesia ipsa contingunt per se vel per suum nuncium recipiendi liberam habeat facultatem. Adjicimus etiam ut liceat parrochianis ejusdem ville in cimeterio vestro sepulturam eligere et ibidem, si voluerint, libere sepeliri, salva tamen canonica justitia ecclesie supradicte, si de ejus parrochia mortuorum corpora assumantur. Decernimus ergo ut nulli omnino hominum, etc. Datum Senonis, idibus januarii.